কেন ফিল্ডিং করছেন না রোহিত, খোলসা করলেন কোচ

ওয়েব ডেস্ক: আইপিএলের (IPL 2025) এই মরসুমে ইমপ্যাক্ট প্লেয়ার হিসেবেই খেলছেন রোহিত শর্মা (Rohit Sharma)। মুম্বই ইন্ডিয়ান্সকে (Mumbai Indians) পাঁচবার ট্রফি দেওয়া অধিনায়ক রোহিত। মাঠে তাঁর উপস্থিতি, অভিজ্ঞতা অত্যন্ত মূল্যবান। কিন্তু শুধু ব্যাটিং করছেন হিটম্যান, ফিল্ডিং করানো হচ্ছে না তাঁকে। এ নিয়ে রোহিতের ভক্তেরা মোটেই খুশি নন। তবে এবার মুম্বইয়ের কোচ মাহেলা জয়বর্ধনে (Mahela Jayawardene) ফিল্ডিংয়ে রোহিতের অনুপস্থিতির আসল কারণ খোলসা করলেন।

জয়বর্ধনে জানিয়েছেন, ২০২৫ আইসিসি চ্যাম্পিয়ন্স ট্রফি (ICT 2025) থেকেই এক চোটে ভুগছেন রোহিত। চোট যাতে না বাড়ে তার জন্যই ইমপ্যাক্ট সাব হিসেবে ব্যবহার করা হচ্ছে তাঁকে। আইপিএল শেষ হলেই রয়েছে ভারতের মহাগুরুত্বপূর্ণ ইংল্যান্ড সফর। রোহিত শর্মার অধিনায়কত্বে ওই সফরে পাঁচটি টেস্ট খেলবে টিম ইন্ডিয়া (Team India)। মাঠে তাঁকে থাকতেই হবে এবং অনেকটা সময়। সম্ভবত সে কারণেও আইপিএলে শুধু ব্যাটিং করছেন তিনি।

আরও পড়ুন: খুনের হুমকি পেলেন শামি, শুরু হল তদন্ত

লখনউ সুপার জায়ান্টসের বিরুদ্ধে অ্যাওয়ে ম্যাচ ছাড়া এবারের আইপিএলে সব ম্যাচে খেলেছেন রোহিত। চেন্নাই সুপার কিংসের বিরুদ্ধে ইমপ্যাক্ট প্লেয়ার হিসেবে মরসুম শুরু করেন, সেই ম্যাচ মুম্বই হেরে যায়। পরের ম্যাচে গুজরাত টাইটান্সের বিরুদ্ধে আউটফিল্ড প্লেয়ার হিসেব মাঠে নামেন। সেই থেকে শুধুমাত্র ব্যাটার হিসেবেই খেলছেন রোহিত।

রাজস্থান রয়্যালসের বিরুদ্ধে মুম্বইয়ের আগের ম্যাচে ফিল্ডার হিসেবে সাত ওভার মাঠে ছিলেন রোহিত। তারপর তাঁর জায়গায় ইমপ্যাক্ট সাব হিসেবে করণ শর্মাকে নামানো হয়।